વર્ષ 2009માં શ્રીકુમાર મિશ્રા દૂધ વેચવાના ડ્રીમ પ્રોજેક્ટ સાથે સ્વદેશ પાછા ફર્યા તો મેદાન લપસણું હતું. તેમને પ્રોજેક્ટ માટે 50 લાખ ડોલરની સીડ કેપિટલની જરૂર હતી, જેનાથી તેઓ દૂધ ઉત્પાદક ખેડૂતો માટે દૂધ કલેક્શન સેન્ટર ખોલી શકે અને મિલ્ક પ્રોસેસિંગ પ્લાન્ટ સ્થાપી શકે. સાથે સાથે પેકેજિંગની સુવિધા પણ ઊભી કરી શકે. સતત બે વર્ષ સુધી વેન્ચર કેપિટલિસ્ટ્સની ઓફિસોનાં ચક્કર લગાવ્યાં પછી પણ તેમને રોકાણ ન મળ્યું તો તેમણે નાના-નાના ઇન્વેસ્ટર્સ પાસેથી 5થી 60 લાખ રૂપિયા એકઠા કરીને ભુવનેશ્વરમાં મિલ્ક પ્રોસેસિંગ પ્લાન્ટની સ્થાપના કરી. ગામોના એક ક્લસ્ટર માટે એક કલેક્શન સેન્ટર ખોલ્યું જ્યાં કેટલાક દૂધ ઉત્પાદકો પાસેથી તેમને દૂધ મળવા લાગ્યું. આજે મિલ્ક મંત્રાનાં 400થી વધારે કલેક્શન સેન્ટર છે જ્યાં દૂધ ઉત્પાદકો લાઇન લગાવીને શ્રીકુમાર મિશ્રને દૂધ વેચી રહ્યા છે.